als_Latn dik_Latn sag_Latn
Deputetja e Lidhjes Demokratike të Kosovës Besa Gaxherri, ka deklaruar se nuk është tërhequr nga akuzat sa i përket vrasjeve politike të aktivistëve të partisë.
Ajo gjatë një interviste televizive, ka deklaruar se askush nuk e ka dëshmuar të kundërtën e asaj për çfarë është akuzuar SHIK-u dhe PDK-ja tash e 16 vite.
“Në aspektin e SHIK-ut dhe PDK-së ne i kemi 16 pas lufte që jemi përballë me këto probleme, me këto dhimbje, me këtë realitet shumë të hidhur. Personalisht asnjëherë nuk jam tërhequr nga akuzat, sepse askush nuk na ka dëshmuar që nuk është ashtu, por nuk është si para 5-10 vjetëve si sot. Ne tashmë duhet të punojmë më shumë se sa të flasim. Ato që kanë ndodhur, ato duhet të zbardhen. Neve na duhet të punojmë shumë më shumë në drejtësi që drejtësia të nis të merret me këtë çështje sepse edhe populli thotë edhe drejtësia që gjaku nuk humbë. Ne kemi shumë veprimtarë të LDK-së të vrarë paslufte dhe ato duhet të zbardhen, ka deklaruar Gaxherri.
Mirëpo, deputetja Gaxherri nuk është përgjigjur për gazetën “Bota sot”, rreth kësaj çështjeje.
Edhe sipas Ajet Avdylit, aktivist i LDK-së në Zvicër, vrasjet politike të pasluftës janë kryer nga SHIK-u.
“Vrasjet politike që janë krye pas luftës, duam apo nuk duam kanë emër dhe mbiemër, SHIK e vetëm SHIK, dihet kush e ka themeluar SHIK-un, dihet kush ka udhëheq me SHIK-un, andaj edhe përgjegjësit duhen të dalin para drejtësisë. Dihet botërisht se pas luftës kush ka pas rol përgjegjës edhe në kohën e qeverisë së përkohshme të drejtuar nga z. Hashim Thaçi, por edhe Rexhep Selimi i cili ishte ministër i mbrojtjes së asaj kohe. SHIK-u duhet t`a paguaj barrën e vrasjeve politike që kanë ndodhë pas luftës. Mendoj se Gjykata Speciale duhet të i trajtoj këto vrasje, të paktën që familjarët e viktimave të ndihen më lehtë nëse e dinë se kush janë autorët, e organizatorët e këtyre vrasjeve, kjo do të jetë të paktën një lehtësim për ata”, ka thënë Avdyli për “Bota sot”.
Ai ka deklaruar se LDK-ja është më e dëmtuar nga vrasjet politike, duke theksuar vrasësit duhet ta marrin dënimin e merituar.
“Krimi është krim, pa marrë parasysh se kush e ka kryer dhe kush e ka urdhëruar, andaj edhe kryesit edhe urdhër-dhënësit duhet të marrin dënimin e merituar, kështu Kosova do të rrugëtoj më lehtë nesër, kur kjo barrë e rëndë nuk rëndon mbi supet e shtetit, mbi supet e familjarëve, por edhe mbi supet e LDK-së, e cila, me këto vrasje të pazbuluara thuajse është një nder partitë e vetme, që është dëmtuar më së shumti”, ka thënë Avdyli.
Ai ka thënë se ka me dhjetëra-qindra vrasje të veprimtarëve të LDK-së që nuk janë zbuluar e dorasit akoma bredhin poshtë e lart.
“Për 17 vite të tëra, dora e drejtësisë nuk ka bërë as më të voglin hap për të i zbulue këto vrasje. Se perse nuk janë zbuluar këto vrasje, unë do të thoja se vrasjet janë shkaktuar nga një grup mafiozësh të shkolluar e të përgatitur mirë në kuzhinat e SHIK-ut në Shqipëri, e që kanë marrë formë e përmbajtje e janë shtri edhe në territorin e Kosovës. Vrasjet nuk mund të zbulohen nëse vrasësit dhe urdhër-dhënësit e këtyre vrasjeve kanë qenë në postet më të larta të hierarkisë së shtetit të Kosovës”, ka shtuar Avdyli.
Sipas tij, në dy vitet e fundit paksa janë shtuar shpresat se, diçka do të ndodhë, sidomos pas vendimit mbi themelimin e Gjykatës Speciale në Hagë.
“Por shqiptarët disi kanë filluar t`a thonë e tregojnë të vërtetën e hidhur, aty këtu ka pak dëshmitar, kur për fatin tonë të keq, tani edhe një numër i dëshmitarëve janë vrarë apo janë kërcënuar dhe likuiduar. Mendoj se për 17 vite rresht, edhe Shqipëria ka një përgjegjësi, por duhet një presion më i madh, nga Kosova që sa më parë të zbulohen vrasësit e ministrit të mbrojtjes së Republikës së Kosovës z. Ahemt Krasniqi. Vërtet mendoj se edhe bashkësia ndërkombëtare e ka hisen e vetë, në mos-zbulimin e vrasjeve të pasluftës në Kosovë dhe Shqipëri”, ka nënvizuar ai.
Sipas tij, nëse Gjykata Speciale do t`a kryej punën si duhet, e nëse përgjegjësit për krimet e pasluftës, dënohen dhe e marrin dënimin e merituar, atëherë do të ketë një pastrim të skenës politike nga ata që tashmë i kanë duart e përlyera me gjak dhe shteti kthehet në normalitetin e tij.
“Përndryshe, e ardhmja e këtij shteti do të jetë tepër e zymtë, para faktorit ndërkombëtarë”, përfundoi ai.
Nga ana tjetër, analisti Faik Krasniqi, i quan qesharake akuzat e zyrtarëve të lartë të LDK-së, për vrasjet me motive politike.
“Janë akuza shumë komike. Është e pandershme që të mundohesh të përfitosh poena politikë, duke akuzuar partnerin e koalicionit. Është e pandershme ta akuzosh një parti për vrasje politike, kur me vetëdëshirë me atë parti ke lidhur koalicion për hir të pushtetit. Prandaj, ata nuk kanë të drejtë të akuzojnë SHIK-un dhe PDK-në, deri pjesa dërrmuese e LDK-së votuan dhe u futën në koalicion me SHIK-un, e njëra nga ato që votoi për lidhjen e këtij koalicioni, ishte edhe deputetja Besa Gaxherri. Ishte vetë zonja Gaxherri e cila para pak kohësh tha se LDK-ja nuk e ka luksin që të bëj lojëra me SHIK-un. Çfarë janë këto përralla? Kush e ka ndaluar LDK-në dhe deputetët e saj që të krijojnë një komision në Kuvend për hetimin e SHIK-ut, dhe zbardhjen e gjitha vrasjeve me motive politike”, ka thënë Krasniqi.
Sipas tij, LDK-ja gjithmonë ka qenë në pushtet dhe deri më tash përmes organeve të drejtësisë, qofshin ato vendore ose ndërkombëtare, ka mundur t'i zbulojë të gjitha vrasjet me motive politike.
“Pse nuk e bëri një gjë të tillë? Zonja Gaxherri dhe LDK-ja duhet ta dinë që nuk mund të fitojnë më vota duke bërë akuza për vrasje kundër SHIK-ut, e në anën tjetër për hir të interesave të tyre të ngushta, t'i shkojnë në prehër bosëve të SHIK-ut. Mirëpo, elektorati i LDK-së nuk do t'ua falë kurrë tradhtinë që i bëri partia e tyre”, ka potencuar Faik Krasniqi.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn